DEĊIŻJONI TAL-KUMMISSJONI
tal-14 ta' Mejju 2009
dwar it-tqegħid fis-suq tal-prodotti bijoċidali għall-użu essenzjali li jkun fihom it-temephos fid-dipartimenti Franċiżi extra-Ewropej
(notifikata taħt id-dokument numru C(2009) 3744)
(It-test Franċiż biss huwa awtentiku)
(2009/395/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kummissjoni (KE) Nru 1451/2007 tal-4 ta’ Diċembru 2007 dwar it-tieni fażi tal-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill rigward it-tqegħid fis-suq ta’ prodotti bijoċidali (1), u b’mod partikolari l-Artikolu 5(3) tiegħu,
Billi:
(1)
It-tieni subparagrafu tal-Artikolu 16(2) tad-Direttiva tal-Parlament Ewropew u tal-Kunsill 98/8/KE (2) (minn hawn ‘il quddiem imsejħa “id-Direttiva”) jipprovdi li l-Kummissjoni għandha tibda programm tax-xogħol ta’ għaxar snin sabiex b’mod sistematiku teżamina s-sustanzi attivi kollha li diġà kienu fis-suq fl-14 ta’ Mejju 2000 (minn hawn ‘il quddiem imsejjaħ “il-programm tar-reviżjoni”).
(2)
It-temephos ġie identifikat li kien disponibbli fis-suq qabel l-14 ta’ Mejju 2000 bħala sustanza attiva fil-prodotti bijoċidali għal skopijiet għajr dawk imsemmija fl-Artikolu 2(2)(c) u (d) tad-Direttiva 98/8/KE. Ma ġie ppreżentat l-ebda dokument li jappoġġa l-inklużjoni tat-temephos fl-Anness I, IA jew IB tad-Direttiva fi żmien id-data ta’ skadenza stipulata.
(3)
Skont l-ewwel subparagrafu tal-Artikolu 4(2) tar-Regolament tal-Kummissjoni (KE) Nru 2032/2003 (3), l-Istati Membri kellhom iħassru l-awtorizzazzjonijiet jew ir-reġistrazzjonijiet eżistenti għall-prodotti bijoċidali li kien fihom it-temephos b’effett mill-1 ta’ Settembru 2006 ‘l quddiem. Skont l-Artikolu 4(1) tar-Regolament (KE) Nru 1451/2007 (minn hawn ‘il quddiem imsejjaħ “ir-Regolament”), il-prodotti bijoċidali li jkun fihom it-temephos ma għandhomx jibqgħu jitqegħdu fis-suq.
(4)
L-Artikolu 5 tar-Regolament jistipula l-kundizzjonijiet li skonthom l-Istati Membri jistgħu japplikaw għal deroga tal-Kummissjoni mid-dispożizzjoni stipulata fl-Artikolu 4(1) tar-Regolament u l-kundizzjonijiet biex tingħata t-tali deroga.
(5)
Bid-Deċiżjoni tal-Kummissjoni 2007/226/KE (4), il-Kummissjoni tat it-tali deroga għall-prodotti bijoċidali li jkun fihom it-temephos użati għall-kontroll tan-nemus li jġorr il-parassiti (“vector mosquito”) fid-dipartimenti Franċiżi extra-Ewropej. Id-deroga ngħatat sal-14 ta’ Mejju 2009.
(6)
Franza ressqet applikazzjoni quddiem il-Kummissjoni għall-estensjoni tad-deroga sal-14 ta’ Mejju 2010, flimkien ma’ tagħrif li juri l-ħtieġa li t-temephos jibqa’ jintuża. Fit-13 ta’ Frar 2009, il-Kummissjoni għamlet l-applikazzjoni Franċiża disponibbli pubblikament permezz ta’ mezzi elettroniċi. Ma ġie ddikjarat l-ebda tħassib dwar din l-applikazzjoni matul il-perjodu ta’ 60 jum ta’ konsultazzjoni pubblika.
(7)
Meta jitqies id-daqs tat-tifqigħat tal-mard imxerred min-nemus fid-dipartimenti Franċiżi extra-Ewropej, huwa xieraq li wieħed jibqa’ jippermetti l-użu tat-temephos f’sitwazzjonijiet fejn it-trattament b’sustanzi jew bi prodotti bijoċidali oħra ma jkunx effiċjenti. Għalhekk, tidher li hija meħtieġa estensjoni oħra tal-perjodu għat-tneħħija gradwali ta’ din is-sustanza sabiex tippermetti s-sostituzzjoni tagħha b’sustanzi oħra xierqa,
ADOTTAT DIN ID-DEĊIŻJONI:
Artikolu 1
B’deroga mill-Artikolu 4(1) tar-Regolament (KE) Nru 1451/2007, Franza tista’ tippermetti t-tqegħid fis-suq tal-prodotti bijoċidali li jkun fihom it-Temephos (KE Nru 222-191-1; CAS Nru 3383-96-8), għall-kontroll tan-nemus li jġorr il-parassiti fid-dipartimenti Franċiżi extra-Ewropej sal-14 ta’ Mejju 2010.
Artikolu 2
1. Hija u tippermetti t-tqegħid fis-suq tal-prodotti bijoċidali li jkun fihom it-temephos skont l-Artikolu 1, Franza għandha tiżgura li jiġu ssodisfati l-kundizzjonijiet li ġejjin:
(a)
it-tkomplija tal-użu hija possibbli biss bil-kundizzjoni li l-prodotti bijoċidali li jkun fihom it-temephos jiġu approvati għall-użu essenzjali maħsub;
(b)
it-tkomplija tal-użu tiġi aċċettata biss jekk ma jkollha l-ebda effett mhux aċċettabbli fuq is-saħħa tal-bniedem jew tal-annimali jew fuq l-ambjent;
(c)
il-miżuri xierqa kollha għat-tnaqqis tar-riskji jiġu imposti meta tingħata l-approvazzjoni;
(d)
it-tali prodotti bijoċidali li jibqgħu fis-suq wara l-1 ta’ Settembru 2006 jiġu ttikkettati mill-ġdid biex ikunu skont il-kundizzjonijiet tal-użu ristrett;
(e)
fejn xieraq, ikunu qegħdin jitfittxu alternattivi għat-tali użijiet mid-detenturi tal-approvazzjonijiet jew minn Franza.
2. Sa mhux aktar tard mill-14 ta’ Mejju 2010, Franza għandha tgħarraf lill-Kummissjoni dwar l-applikazzjoni tal-paragrafu 1 u b’mod partikolari dwar l-azzjonijiet meħuda skont il-punt (e) ta’ dak il-paragrafu.
Artikolu 3
Din id-Deċiżjoni hija indirizzata lir-Repubblika Franċiża.
Magħmul fi Brussell, 14 ta’ Mejju 2009.